Ме́сяца ное́мврия в 27-й день

Собо́р новому́чеников и испове́дников Ра́донежских

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры, глас 6.

Подо́бен: Все отло́жше:

Все отложи́вше мирско́е пристра́стие,/ новому́ченицы и испове́дницы Ра́донежстии,/ Христа́ всем се́рдцем возлюби́ли есте́/ и, взе́мше крест свой,/ Тому́ после́довали есте́ невозвра́тным по́мыслом./ Сего́ ра́ди, благода́ть восприе́мше,/ изгна́ния и у́зы темни́чныя,/ бе́дствия, лише́ния, глад и хлад,/ и муче́ния теле́сная претерпе́ли есте́/ и ве́ру Правосла́вную сохрани́ли есте́./ Ны́не же, с преподо́бным Се́ргием/ во сла́ве Бо́гу предстоя́ще,// моли́те спасти́ся душа́м на́шим.

Все мирско́е мудрова́ние отри́нувше,/ святи́и новому́ченицы Ра́донежстии,/ в вертогра́де духо́внем до́ма Святы́я Тро́ицы учи́вшии и учи́вшиися,/ Христа́ Прему́дрость Бо́жию возлюби́ли есте́,/ му́дрость бо Небе́сная/ чиста́, ми́рна, кротка́, благопокорли́ва,/ нелицеме́рна и несумне́нна,/ е́юже испо́лнившеся,/ Христа́ небоя́зненно пропове́дали есте́/ и вене́ц страда́ния восприя́ли есте́./ Ны́не же, с преподо́бным Се́ргием/ во сла́ве Бо́гу предстоя́ще,// моли́те спасти́ся душа́м на́шим.

Все упова́ние на Бо́га возложи́вше,/ святи́и новому́ченицы Ра́донежстии,/ свяще́нницы достоблаже́ннии,/ я́ко и́стиннии служи́телие Бо́га жива́го,/ во дни разоре́ния Тро́ицкия ла́вры/ во окре́стных хра́мех же́ртву безкро́вную приноси́ли есте́,/ па́ству без попече́ния не оставля́юще,/ о беззако́нных же моли́лися есте́:/ Го́споди, прости́ им,/ не ве́дят бо что творя́т./ Ны́не же, с преподо́бным Се́ргием/ во сла́ве Бо́гу предстоя́ще,// моли́те спасти́ся душа́м на́шим.

Все́ю душе́ю Бо́га возлюби́вше,/ святи́и новому́ченицы Ра́донежстии,/ посреде́ мирска́го мяте́жа/ во вся́цем ро́де и зва́нии/ во благоче́стии пожи́ли есте́./ Во дни же гоне́ний лю́тых,/ покро́ва и заступле́ния преподо́бнаго Се́ргия взыску́юще,/ гра́да его́ не оста́вили есте́/ и, до́бре Це́ркви Правосла́вней послужи́вше,/ я́ко и́стиннии му́ченицы и испове́дницы пострада́ли есте́./ Ны́не же, со святы́м а́ввою/ во сла́ве Бо́гу предстоя́ще,// моли́те спасти́ся душа́м на́шим.

Сла́ва, глас то́йже:

Измла́да по́стническому житию́ навы́к,/ о́тче преподо́бне Крони́де,/ во оби́тель Святы́я Тро́ицы всели́лся еси́/ и и́стинный учени́к преподо́бнаго Се́ргия яви́лся еси́./ Те́сным путе́м и́ноческим после́дуя,/ удо́бь возше́л еси́ во оби́тель Небе́сную,/ иде́же воздая́ние трудо́в твои́х/ и вене́ц неувяда́емый прия́л еси́./ Те́мже моли́ся вку́пе с преподо́бным Се́ргием,/ е́же святе́й Ла́вре утвержде́нней бы́ти// и душа́м на́шим спасти́ся.

И ны́не, Зна́мения, глас то́йже:

Весели́теся, лю́дие,/ и вси правосла́внии собо́ри вели́каго Нова́града днесь,/ и рука́ми восплещи́те, язы́цы, с весе́лием:/ се бо Цари́ца, Царя́ Христа́ ро́ждшая,/ святи́телю яви́ся чу́дным о́бразом,/ дерза́ти наро́дом повелева́я,/ я́коже не́кий воево́да;/ в печа́ли су́щим тогда́ ра́дость сотвори́,/ сопроти́вных победи́вши./ И Тебе́, ра́дость ро́ждшей всем, любо́вию вопие́м:// Де́во Пречи́стая, моли́ спасти́ся душа́м на́шим.

Вход. Проки́мен дне. И чте́ния му́ченическая.

На лити́и стихи́ра хра́ма.

Сла́ва, святы́х, глас 5:

Прииди́те, лю́дие,/ новому́чеников и испове́дников Ра́донежских пе́сньми и пе́нии восхва́лим,/ честну́ю па́мять их соверша́юще и глаго́люще:/ ра́дуйтеся, оте́чества на́шего пресла́внии свети́льницы,/ ра́дуйтеся, я́ко кровь свою́ за Христа́ пролия́ли есте́,/ ра́дуйтеся, я́ко у́зким путе́м на Не́бо возшли́ есте́,/ ра́дуйтеся, я́ко с преподо́бным Се́ргием предстоите́ Пресвяте́й Тро́ице,/ Ю́же непреста́нно моли́те// дарова́ти душа́м на́шим мир и ве́лию ми́лость.

И ны́не, Зна́мения, глас 6:

Се день избавле́ния на́шего наста́,/ и сме́рти премене́ние,/ ра́дуйтеся, собо́ри, днесь вели́каго Нова́града,/ и веселя́щеся торжеству́йте:/ и́же бо на нас подви́гшиися,/ коне́чне Богора́нными я́звами уязви́шася./ Те́мже Пречи́стей, и из Нея́ нетле́нно воплоще́нному Сло́ву вопие́м:/ Иису́се всеси́льне,/ моли́твами ро́ждшия Тя,// спаси́ всех нас, я́ко милосе́рд.

На стихо́вне стихи́ры, глас 2.

Подо́бен: До́ме Евфра́фов:

Святи́и сро́дницы на́ши,/ Небе́снии предста́телие,/ те́плии моли́твенницы,/ ча́да Се́ргия преподо́бнаго,// моли́теся о нас ко Го́споду.

Стих: Воззва́ша пра́веднии,// и Го́сподь услы́ша их.

Земле́ избра́нная,/ Ма́ковец издре́вле имену́емая,/ собо́ром му́ченик све́тло украше́нная,/ досто́йно весели́ся и ра́дуйся// в сей день пресла́внаго торжества́.

Стих: Честна́ пред Го́сподем// смерть преподо́бных Его́.

Преподобному́чениче Крони́де,/ ве́рный прее́мниче а́ввы Се́ргия,/ нача́льниче ли́ка новому́ченик,/ в земли́ Ра́донежстей подвиза́вшихся,// с ни́ми моли́ся о нас ко Го́споду.

Сла́ва, глас то́йже:

Те́плии на́ши засту́пницы,/ Ра́донежстии му́ченицы и испове́дницы,/ Правосла́вныя ве́ры побо́рницы/ и Святы́я Тро́ицы ве́рнии служи́телие,// моли́теся о е́же спасти́ся нам.

И ны́не, Зна́мения, глас 8:

Мня́щеся непокори́вии/ от основа́ния разори́ти град Твой, Пречи́стая,/ не разуме́вше по́мощь Твою́, Влады́чице;/ но си́лою Твое́ю низложе́ни бы́ша,/ на бежа́ние устремля́хуся,/ и я́коже ю́зами желе́зными, слепото́ю свя́зани бы́вше,/ и мра́ком, я́коже дре́вле Еги́пет, объя́ти не разуме́вше,/ до́ндеже и коне́чне побежде́ни бы́ша./ Те́мже чи́стою ве́рою сла́вим Тя,/ и Сы́ну Твоему́ любе́зно вопие́м:/ моли́твами ро́ждшия Тя,/ Иису́се всеси́льне, неизрече́нная ра́досте,/ сохраня́й град Твой невреди́м,// я́ко милосе́рд и Человеколю́бец.

Тропа́рь, глас 5:

Новому́ченицы и испове́дницы земли́ Ра́донежския,/ ве́рная ча́да Се́ргия преподо́бнаго,/ вы, гоне́ний лю́тых не убоя́вшеся,/ ве́ры ра́ди до́бре подвиза́стеся/ и страда́ния Христа́ ра́ди претерпе́сте./ Те́мже ны́не в Небе́сных черто́зех пребыва́ете/ и прославля́ете Тро́ицу Живонача́льную,// Ю́же моли́те спасти́ся душа́м на́шим.

На у́трени

По 1-м стихосло́вии седа́лен, глас 2:

Ве́лия ве́ры исправле́ния,/ во изгна́нии и го́рьких рабо́тах новому́ченицы и испове́дницы Ра́донежстии,/ я́ко в раи́ сла́дости, любве́ Бо́жия приобща́хуся,/ и́мже преподо́бный Се́ргий кре́пкий защи́тник явля́шеся./ Тех моли́твами, Христе́ Бо́же, спаси́ ду́ши на́ша.

Сла́ва, и ны́не, Зна́мения, глас 4.

Подо́бен: Яви́лся еси́ днесь:

О́чи мы́сленныя очи́стивше, прииди́те, ли́цы вели́каго Нова́града, днесь,/ торжеству́им све́тло, чту́ще Богоотрокови́цу, добро́ту Иа́ковлю,/ и Неве́сту всех Царя́ Христа́ Бо́га на́шего:/ Сия́ бо показа́ся Не́бо, и кра́сная пала́та, и храм одушевле́нный,/ и Сея́ си́лою проти́вныя побежда́ем.

По 2-м стихосло́вии седа́лен, глас 8:

Я́ко му́ченики и испове́дники и́стинныя,/ восхва́лим, ве́рнии, до́брыя па́стыри ста́да Христо́ва/ вку́пе с бра́тиею оби́тели Святы́я Тро́ицы и учи́тели вертогра́да духо́внаго и та́ко им возопии́м:/ ра́дуйтеся, пре́лесть безбо́жия до́блественне обличи́вшии,/ ра́дуйтеся, за Христа́ страда́ния претерпе́вшии,/ Ему́же моли́теся согреше́ний оставле́ние дарова́ти/ пра́зднующим любо́вию святу́ю па́мять ва́шу.

Сла́ва, и ны́не, Зна́мения, глас 1.

Подо́бен: Гроб Твой, Спа́се:

Пречи́стая Твоя́ ико́на, Богоро́дице Де́во,/ врачевство́ гра́ду Твоему́ дарова́ся духо́вное,/ к не́йже приходя́ще покланя́емся и честву́ем,/ и от жела́ния се́рдца целу́ем, исцеле́ний благода́ть почерпа́юще,/ и неду́г теле́сных, и душе́вных страсте́й, Твои́ми моли́твами свобожда́емся.

Велича́ние:

Велича́ем вас,/ святи́и новому́ченицы и испове́дницы Ра́донежстии,/ и чтим честна́я страда́ния ва́ша,/ я́же за Христа́// претерпе́ли есте́.

Псало́м избра́нный: Бог нам Прибе́жище и Си́ла:

По полиеле́и седа́лен, глас 1:

Яви́ся стране́ на́шей новому́чеников и испове́дников Ра́донежских па́мять,/ све́та и́стинно испо́лнена и заре́ю благода́ти облиста́ема./ Христо́с бо, Со́лнце све́тлое, свы́ше просия́в от Восто́ка,/ собо́р и́стинных Свои́х свиде́телей в муче́ниих укрепи́,/ воплоще́ние Его́ испове́давший и страда́ньми засвиде́тельствовавший./ Вси у́бо, ве́рою Рождество́ Христо́во благоче́стно чту́ще,/ воспева́ем хвалу́ предпра́зднственную.

Сла́ва, и ны́не, Зна́мения, глас 8.

Подо́бен: Повеле́нное:

Я́же Небе́с превы́шши су́щи,/ и Херуви́м вои́стину сла́внейши,/ и всея́ тва́ри честне́йши, Де́во Пречи́стая,/ днесь благода́рственная раби́ Твои́ прино́сим о́бразу честна́го Твоего́ подо́бия:/ Ты бо стра́нную побе́ду, и ди́вное одоле́ние гра́ду Твоему́ дарова́ла еси́./ Те́мже согла́сно пою́ще, вопие́м Ти:/ Влады́чице Богоро́дице,/ моли́ Христа́ Бо́га грехо́в оставле́ние дарова́ти,/ Тебе́ бо наде́жду и́мамы раби́ Твои́.

Степе́нна, 1-й антифо́н 4-го гла́са.

Проки́мен, глас 4: Проидо́хом сквозе́ огнь и во́ду,// и изве́л еси́ ны в поко́й. Стих: Разже́гл ны еси́, я́коже разжиза́ется сребро́. Вся́кое дыха́ние: Ева́нгелие от Матфе́я, зача́ло 36 (10, 16–22).

По 50-м псалме́ стихи́ра, глас 6:

Прииди́те, ве́рнии,/ новому́ченики и испове́дники Ра́донежския почти́м,/ ти́и бо во дни гоне́ний безбо́жных/ о́браз благочести́ваго жития́ показа́ша,/ ве́ру Правосла́вную испове́даша/ и страда́ния за Христа́ му́жественне восприя́ша./ Ны́не же во Ца́рствии Небе́снем,/ с преподо́бным Се́ргием Бо́гу предстоя́ще,// приле́жно мо́лятся спасти́ся душа́м на́шим.

Кано́н, глас 8

Песнь 1

Ирмо́с: Колесницегони́теля фарао́ня погрузи́,/ чудотворя́й иногда́/ Моисе́йский жезл, крестообра́зно порази́в,/ и раздели́в мо́ре,/ Изра́иля же беглеца́, пешехо́дца спасе́,// песнь Бо́гови воспева́юща.

Припе́в: Пресвята́я Тро́ице, Бо́же наш, сла́ва Тебе́.

Благослове́н еси́, Христе́ Бо́же наш,/ И́же новому́ченики Ра́донежския в на́шей Це́ркви явле́й,/ низпосла́в им в страда́ниих Ду́ха Свята́го,/ и те́ми прославле́й Отца́ Небе́снаго,/ Человеколю́бче, сла́ва Тебе́.

Припе́в: Пресвята́я Тро́ице, Бо́же наш, сла́ва Тебе́.

Го́споди, Бо́же наш, при́сно прославля́яй святы́я Твоя́,/ ны́не и нас, недосто́йных,/ сподо́би просла́вити святы́х предста́телей на́ших,/ новому́чеников и испове́дников Ра́донежских.

Припе́в: Пресвята́я Тро́ице, Бо́же наш, сла́ва Тебе́.

Весели́ся, земле́ Ра́донежская,/ торжеству́йте, лю́бящии оби́тель Се́ргиеву:/ днесь моли́твами святы́х новому́чеников гоне́ние на ве́ру и Це́рковь Бо́жию преста́,/ и и́мя Святы́я Тро́ицы достодо́лжно прославля́ется.

Богоро́дичен: Я́коже жи́ву Ма́терь Сло́ва ви́девше Тя суему́дренных многочи́сленное во́инство,/ я́коже бо́дреннаго блюсти́теля, на забра́лех обстои́му ве́рными,/ а́бие ру́це их с про́чими у́ды ослабе́ша.

Песнь 3

Ирмо́с: Утвержде́й в нача́ле Небеса́ ра́зумом,/ и зе́млю на вода́х основа́вый,/ на ка́мени мя, Христе́, за́поведей Твои́х утверди́,/ я́ко несть свят па́че Тебе́, Еди́не Человеколю́бче.

Припе́в: Святи́и новому́ченицы и испове́дницы Ра́донежстии,/ моли́те Бо́га о нас.

Принесе́м, ве́рнии, похвалу́ преподобному́ченику Крони́ду,/ и́же, я́ко до́брый ко́рмчий, бра́тию оби́тели Се́ргиевы му́дре упра́ви / и страда́ньми за Христа́ житие́ свое́ увенча́.

От Бо́жия Ма́тере в ю́ности науче́нный поще́нием чти́ти страда́ния Сы́на Ея́,/ на ка́мени за́поведей Госпо́дних житие́ твое́ утверди́л еси́, преподобному́чениче Крони́де,/ и да́же до сме́рти му́ченически пострада́л еси́.

А́ще и изгна́н бысть безбо́жники из оби́тели,/ оба́че крест игу́менства не оста́вил еси́, преподобному́чениче Крони́де./ Те́мже, бра́тию гони́мую утеша́я и наставля́я,/ любо́вь Христо́ву пред мучи́тели испове́дал еси́.

Богоро́дичен: Ны́не наста́ день весе́лия,/ Зна́мения ико́ны Твоея́, Де́во Богороди́тельнице,/ и пра́здник све́тел, его́же соверша́юще, вопие́м:/ несть Пречи́стыя, па́че Тебе́, Богоневе́сто.

Седа́лен, глас 1:

Уче́ния безбо́жнаго не поче́тше,/ но ве́рою и́стинною защити́вшеся, новому́ченицы Ра́донежстии,/ в по́двизе испове́дания просла́вистеся,/ посреде́ же страда́ний нестерпи́мых пребыва́юще, Бо́га призыва́сте:/ ускори́, о Ще́дрый, и потщи́ся, я́ко ми́лостив, в по́мощь на́шу,/ я́ко мо́жеши хотя́й.

Сла́ва, и ны́не, Зна́мения, глас 8.

Подо́бен: Прему́дрости:

Я́же дре́вле проро́ки пропове́дася дверь Небе́сная,/ неопали́мая купина́, све́щник многосве́тлый,/ злата́я кади́льница, ру́чка и жезл,/ пресла́вно днесь чу́дному святи́телю явля́ется,/ наро́дом дерза́ти повелева́ет, и ди́вную побе́ду показу́ет./ Те́мже благода́рная Той возопии́м:/ Де́во Богороди́тельнице,/ моли́ Христа́ Бо́га, грехо́в оставле́ние дарова́ти нам,/ Тебе́ бо и́мамы наде́жду раби́ Твои́.

Песнь 4

Ирмо́с: Ты моя́ кре́пость, Го́споди,/ Ты моя́ и си́ла,/ Ты мой Бог, Ты мое́ ра́дование,/ не оста́вль не́дра О́тча,/ и на́шу нищету́ посети́в./ Тем с проро́ком Авваку́мом зову́ Ти:// си́ле Твое́й сла́ва, Человеколю́бче.

Дре́вних му́ченик стопа́м после́дующе,/ во дни гоне́ний подвиза́стеся тве́рдо,/ святи́и преподобному́ченицы оби́тели Тро́ицкия./ Ны́не же, лику́юще во Ца́рствии Бо́жии,/ Христу́, укре́пльшему вы, подвиза́ете нас взыва́ти:/ си́ле Твое́й сла́ва, Человеколю́бче.

Лик преподобному́чеников Ра́донежских ублажа́юще,/ просла́вим Тро́ицу Живонача́льную,/ Ея́же оби́тель ны́не све́тло красу́ется,/ и с любо́вию Бо́гу возопии́м:/ си́ле Твое́й сла́ва, Человеколю́бче.

Хвалу́ Единосу́щней Тро́ице ны́не принося́ще, мо́лим вас, преподобному́ченицы:/ помози́те нам дух братолю́бия, терпе́ния и смире́ния стяжа́ти,/ единомы́слие храни́ти и с чи́стым се́рдцем взыва́ти:/ си́ле Твое́й сла́ва, Человеколю́бче.

Богоро́дичен: Собо́ри ве́рных и вся́ко состоя́ние челове́ческое весели́тся,/ совоку́пльшеся в честне́м хра́ме Твое́м,/ зря́ще в нем, я́коже пресве́тлое со́лнце, честны́й о́браз Твой, Влады́чице.

Песнь 5

Ирмо́с: Вску́ю мя отри́нул еси́/ от лица́ Твоего́, Све́те Незаходи́мый,/ и покры́ла мя есть чужда́я тьма, окая́ннаго?/ Но обрати́ мя, и к све́ту за́поведей Твои́х// пути́ моя́ напра́ви, молю́ся.

И́стинней му́дрости сло́вом уча́ще своя́ ученики́, новому́ченицы и испове́дницы Ра́донежстии,/ ученики́ а́ввы Се́ргия де́лом себе́ яви́ли есте́,/ страда́ньми пропове́дующе Христа́, Бо́жию Си́лу и Прему́дрость.

Я́ко и́стиннии учи́телие, новому́ченицы Ра́донежстии,/ ве́ре и благоче́стию ученики́ научи́ли есте́,/ и с ве́рою несумне́нною Христу́ после́довали есте́,/ смири́вше себе́ да́же до сме́рти.

Свы́ше назира́юще, му́ченицы сла́внии,/ с любо́вию хода́тайствуйте о нас, па́мять ва́шу соверша́ющих,/ и небе́сныя му́дрости испроси́те нам у Даропода́теля Всевы́шняго.

Богоро́дичен: Тя бога́тство неистощи́мое и́мамы и исцеле́ний исто́чник/ ве́рою прибега́ющии хра́му Твоему́,/ иде́же пребыва́ет честны́й о́браз Твой, Влады́чице.

Песнь 6

Ирмо́с: Очи́сти мя, Спа́се,/ мно́га бо беззако́ния моя́,/ и из глубины́ зол возведи́, молю́ся,/ к Тебе́ бо возопи́х, и услы́ши мя,// Бо́же спасе́ния моего́.

Возставле́ния чи́на патриа́ршаго в Це́ркви Ру́сстей ревни́тель быв, священному́чениче Иларио́не,/ Патриа́рху испове́днику во всем помо́щник яви́лся еси́/ и лжепонови́телей чи́на Церко́внаго обличи́л еси́,/ те́мже и Христа́ со дерзнове́нием испове́дал еси́, во у́зах Того́ прославля́я.

Любому́дрию отце́в сина́йских поуча́яся,/ по́двигом до́брым подвиза́лся еси́, священному́чениче Иоа́нне,/ ра́зум же и́стине Христо́вой покори́в,/ па́стве о́браз чистоты́ и благоче́стия яви́л еси́/ и кро́вию му́ченическою житие́ твое́ запечатле́л еси́.

Ве́лие попече́ние о ве́ре и благоче́стии при́сно име́я, му́чениче Иоа́нне,/ потща́лся еси́ во дни разоре́ния Ла́вры мо́щи преподо́бнаго Се́ргия от поруга́ния сохрани́ти./ Сего́ ра́ди ны́не с ним во Ца́рствии Бо́жии лику́еши.

Богоро́дичен: Честну́ю ико́ну Твою́ ра́достным се́рдцем и душе́ю облобыза́ем, веселя́щеся,/ и, те́плою ве́рою прикаса́ющеся, исцеле́ние почерпа́ем.

Конда́к, глас 3:

Я́ко цве́ти кра́снии и благоуха́ннии,/ святи́и новому́ченицы и испове́дницы,/ зе́млю Ра́донежскую украси́сте,/ ю́же Се́ргий преподо́бный житие́м просла́ви./ С ни́мже моли́теся ко Го́споду,/ е́же во и́стинней ве́ре нам ходи́ти// и спасти́ся душа́м на́шим.

И́кос:

Су́щая в ми́ре возненави́дев,/ преми́рная и нетле́нная селе́ния, отцы́ богому́дрии, стяжа́ли есте́,/ и венце́м по́чести, я́ко победи́тели, увенча́лися есте́,/ моли́твами ва́шими всех покрыва́юще, восхваля́ющих вас си́це:/ ра́дуйтеся, преподобному́ченицы,/ я́ко Христа́ всем се́рдцем возлюби́вше,/ Тому́ невозвра́тным по́мыслом да́же до сме́рти после́довали есте́;/ ра́дуйтеся, наста́вницы вертогра́да духо́внаго,/ я́ко Христа́, Прему́дрость Бо́жию, и́стинно и небоя́зненно пропове́дали есте́;/ ра́дуйтеся, священному́ченицы,/ я́ко во дни разоре́ния оби́тели Тро́ицкия/ во окре́стных хра́мех же́ртву безкро́вную приноси́ли есте́;/ ра́дуйтеся, святи́и,/ я́ко во вся́цем ро́де и зва́нии до́бре Це́ркви Правосла́вней послужи́ли есте́;/ ра́дуйтеся, новому́ченицы и испове́дницы Ра́донежстии,/ я́ко ны́не с преподо́бным Се́ргием во сла́ве Бо́гу предстоя́ще,/ мо́лите спасти́ся душа́м на́шим.

Песнь 7

Ирмо́с: Бо́жия снизхожде́ния/ огнь устыде́ся в Вавило́не иногда́./ Сего́ ра́ди о́троцы в пещи́, ра́дованною ного́ю,/ я́ко во цве́тнице, лику́юще, поя́ху:// благослове́н еси́, Бо́же оте́ц на́ших.

Па́стырь до́брый и служи́тель ве́рный яви́лся еси́, преподобному́чениче Маври́кие,/ те́мже, от богобо́рцев до сме́рти пострада́в,/ му́ченический вене́ц с Васи́лием сла́вным от Христа́ восприя́л еси́./ С ни́мже, предстоя́ Престо́лу Госпо́дню, помина́й нас, чту́щих святу́ю па́мять твою́.

Во оби́тели Тро́ицтей преподобному́ченику Крони́ду сыно́вне послужи́л еси́, свя́те Ксенофо́нте,/ та́же, мно́гая испыта́ния и темни́чная заключе́ния претерпе́в,/ вку́пе с ним пострада́ти за Христа́ сподо́бился еси́./ Ны́не же во оби́телех Небе́сных ра́достно лику́ете.

Я́ко зла́то в горни́ле искуше́н быв, священнодиа́коне Феофа́не,/ богобо́рцев нечести́вых не убоя́лся еси́,/ и я́ко во́ин непобеди́мь я́влься,/ вене́ц сла́вы от Бо́га прия́л еси́./ Ему́же, во сла́ве Небе́сней ны́не предстоя́, моли́ся о душа́х на́ших.

Богоро́дичен: Светоно́сная благода́ть и исцеле́ния дарова́ние/ даде́ся гра́ду Твоему́ о́браз Тво́й, Пречи́стая,/ его́же любе́зно облобыза́юще, весели́мся.

Песнь 8

Ирмо́с: Седмери́цею пещь,/ халде́йский мучи́тель,/ богочести́вым неи́стовно разжже́,/ си́лою же лу́чшею, спасе́ны сия́ ви́дев,/ Творцу́ и Изба́вителю вопия́ше:/ о́троцы, благослови́те,/ свяще́нницы, воспо́йте,// лю́дие, превозноси́те во вся ве́ки.

Мно́зи благочести́вии, зна́тнии и прости́и,/ ча́юще утеше́ния и укрепле́ния во дни гоне́ний,/ под покро́в преподо́бнаго Се́ргия собра́шася/ и удосто́ишася с бра́тией пострада́ти, я́ко ве́рнии ученицы́ его́.

Ре́вностию и любо́вию Бо́жиею распала́еми,/ благочести́вии лю́дие во дни разоре́ния Ла́вры святы́ни ея́ сохрани́ша/ и честну́ю главу́ а́ввы Се́ргия от поруга́ния сокры́ша,/ те́мже и пострада́ти сподо́бишася, я́ко ве́рнии ученицы́ его́.

Доброде́тель ева́нгельскаго милосе́рдия явля́ющи,/ в заточе́нии стра́ждущим усе́рдно послужи́ла еси́,/ му́ченице Татиа́но пресла́вная./ По́слежде и сама́, а́ще и естество́м жена́ су́щи,/ му́жески пострада́ти сподо́билася еси́, я́ко ве́рная учени́ца Се́ргиева.

Богоро́дичен: Что Ти принести́, Пречи́стая,/ от всея́ тва́ри сла́вимей, недоуме́емся, Влады́чице,/ то́чию е́же Гаврии́л нас научи́:/ ра́дуйся, Обра́дованная.

Песнь 9

Ирмо́с: Ужасе́ся о сем Не́бо,/ и земли́ удиви́шася концы́,/ я́ко Бог яви́ся челове́ком пло́тски,/ и чре́во Твое́ бысть простра́ннейшее Небе́с./ Тем Тя Богоро́дицу,// А́нгелов и челове́к чинонача́лия велича́ют.

Свети́ся, свети́ся, гора́ Ма́ковец,/ сла́ва бо Госпо́дня на тебе́ возсия́./ Лику́й ны́не и весели́ся оби́тель Се́ргиева,/ днесь бо лик новому́чеников твои́х хвалу́ Тро́ице Живонача́льней возно́сит.

Ни скорбь, ни теснота́, ни гоне́ние,/ ни го́рькия рабо́ты, ни у́зы, ни са́мая смерть/ возмого́ша разлучи́ти вас, новому́ченицы Ра́донежстии, от любве́ Бо́жия,/ но, моли́твами а́ввы Се́ргия вся терпя́ще,/ благодаре́ние Бо́гу при́сно возноси́ли есте́.

О, Тро́ице Честна́я,/ приими́, я́же земля́ Ра́донежская прино́сит Ти,/ я́ко нача́тки и я́ко фимиа́м избра́нный,/ вся Бо́гу угоди́вшыя и пре́жде, и по́слежде в ней,/ и зна́емыя, и незна́емыя,/ и моли́твами их от вся́каго вре́да нас сохраня́й.

Богоро́дичен: Де́вства Твоего́ зна́мения невреди́мо сохрани́в, Сло́во Бо́жие, из Тебе́ проше́д,/ сохрани́ град Твой невреди́м, Де́во Всепе́тая,/ да Тя непреста́нно велича́ем.

Свети́лен:

И́же во све́те живы́й непристу́пнем и содержа́й вся́ческая,/ за благоутро́бие неизрече́нное от Де́вы ражда́ется/ и пелена́ми повива́ется, я́ко Младе́нец./ Волсви́ гряду́т в Вифлее́м на поклоне́ние Ему́,/ с ни́миже и собо́р новому́чеников Ра́донежских поспеша́ет,/ страда́ния и испове́дания своя́ принося́ще вопло́щшемуся Бо́гу, я́коже да́ры.

Сла́ва, и ны́не, Зна́мения.

Подо́бен: Посети́л ны есть:

Возжеле́в Твоея́ добро́ты Иису́с, Пречи́стая,/ в Тя всели́ся, и Тебе́ засту́пницу гра́ду Твоему́ Сло́во Бо́жие дарова́,/ его́же сохраня́й заступле́нием Твои́м при́сно,/ я́ко да Тя ублажа́ем, пренепоро́чная Отрокови́це.

На хвали́тех стихи́ры новому́чеником, глас 8.

Подо́бен: О, пресла́внаго чудесе́:

О, пресла́внаго чудесе́!/ Царя́ Небе́снаго избра́нная дружи́но,/ святи́и новому́ченицы Ра́донежстии,/ на ка́мени ве́ры житие́ свое́ утверди́ли есте́/ и, лю́тая гоне́ния нивочто́же вмени́вше,/ кровь свою́ за Христа́ пролия́ли есте́./ Ны́не же, в Небе́сных оби́телех пребыва́юще/ и ра́йскаго блаже́нства наслажда́ющеся,// мо́литеся о душа́х на́ших.

О, пресла́внаго чудесе́!/ Досто́йнии ученицы́ Христа́ Архипа́стыря,/ святи́и новому́ченицы Ра́донежстии,/ ничто́же вас разлучи́ от любве́ Бо́жия,/ те́мже и па́ству Христо́ву возлюби́ли есте́/ и Же́ртву Безкро́вную о всех и за вся приноси́ли есте́./ Ны́не же и́стее Сея́ причаща́етеся/ в невече́рнем дни Ца́рствия Бо́жия// и мо́литеся о душа́х на́ших.

О, пресла́внаго чудесе́!/ Де́лателие вертогра́да духо́внаго,/ святи́и новому́ченицы Ра́донежстии,/ ю́ная сердца́ и умы́ просвеща́юще,/ уче́ние Христо́во насажда́сте/ и о́браз терпе́ния показа́сте./ Ны́не же в вертогра́де Небе́снем/ ра́йския пи́щи наслажда́етеся// и мо́литеся о душа́х на́ших.

О, пресла́внаго чудесе́!/ Ве́рная ча́да Бо́жия,/ святи́и новому́ченицы Ра́донежстии,/ лише́ния, изгна́ния и муче́ния претерпе́вше,/ тве́рдостию ве́ры мучи́тели посрами́сте/ и си́лою Христо́вою си́лу вра́жию препобеди́сте./ Ны́не же Престо́лу Бо́жию во сла́ве предстоите́,/ му́ченическими венцы́ украше́ннии,// и мо́литеся о душа́х на́ших.

Сла́ва, глас то́йже:

Прииди́те, празднолю́бцы,/ святы́я новому́ченики Ра́донежския духо́вне почти́м,/ ти́и бо во дни гоне́ний лю́тых/ во мра́це нече́стия и безбо́жия,/ я́ко зве́зды, возсия́ша/ и ве́ру Правосла́вную утверди́ша,/ и́хже по́двиги оби́тель Святы́я Тро́ицы красу́ется,/ духо́вный вертогра́д плодоно́сит/ и хра́ми окре́стнии утвержда́ются./ Сего́ ра́ди благода́рне Христу́ Бо́гу возопии́м:// Ты еси́ му́чеников похвала́ и побе́да, Всеси́льне.

И ны́не, Зна́мения, глас то́йже:

Мня́щеся непокори́вии/ от основа́ния разори́ти град Твой, Пречи́стая,/ не разуме́вше по́мощь Твою́, Влады́чице;/ но си́лою Твое́ю низложе́ни бы́ша,/ на бежа́ние устремля́хуся,/ и я́коже ю́зами желе́зными, слепото́ю свя́зани бы́вше,/ и мра́ком, я́коже дре́вле Еги́пет, объя́ти не разуме́вше,/ до́ндеже и коне́чне побежде́ни бы́ша./ Те́мже чи́стою ве́рою сла́вим Тя,/ и Сы́ну Твоему́ любе́зно вопие́м:/ моли́твами ро́ждшия Тя,/ Иису́се всеси́льне, неизрече́нная ра́досте,/ сохраня́й град Твой невреди́м,// я́ко милосе́рд и Человеколю́бец.

На Литурги́и

Блаже́нны от кано́на, пе́сни 3-я и 6-я. Проки́мен, глас 7: Бог нам Прибе́жище// и Сила. Стих: Помо́щник в ско́рбех, обре́тших ны зело́. Апо́стол к Ри́мляном, зача́ло 99 (гл. 8, 31–39). Аллилу́ия, глас 4: Воззва́ша пра́веднии, и Госпо́дь услы́ша их, и от всех скорбе́й их изба́ви их. Стих: Мно́ги ско́рби пра́ведным, и от всех их изба́вит я́ Госпо́дь.

Ева́нгелие от Луки́, зача́ло 105–106. Коне́ц: В терпе́нии ва́шем стяжи́те душа́ ва́ша: (гл. 21, 8–19). Прича́стен: Ра́дуйтеся, пра́веднии, о Го́споде, пра́вым подоба́ет похвала́.

Моли́тва

О, святи́и новому́ченицы и испове́дницы земли́ Ра́донежския, за Христа́ пострада́вшии, ве́рность Ему́ да́же до сме́рти свиде́тельствовавшии и вене́ц жи́зни от Него́ прие́мшии!

Вы во дни гоне́ния лю́таго, зе́млю на́шу от безбо́жных пости́гшаго, на суди́щах, в заточе́ниих и про́пастех земны́х, в го́рьких рабо́тах и вся́ких ско́рбных обстоя́ниих о́браз терпе́ния и непосты́днаго упова́ния му́жественне яви́ли есте́. Ны́не же пред Престо́лом Бо́жиим во сла́ве предстоите́ и при́сно хвалу́ с преподо́бным Се́ргием и все́ми святы́ми Триеди́ному Бо́гу возно́сите.

Сего́ ра́ди мы, недосто́йнии, мо́лим вас, святи́и сро́дницы на́ши: моли́твами ва́шими сохрани́те оби́тель сию́, я́ко Дом Живонача́льныя Тро́ицы; наста́вите нас на путь жи́зни ве́чныя; укрепи́те в ве́ре и единомы́слии; согре́йте сердца́ на́ша ду́хом ева́нгельския любве́ и братолю́бия; помози́те по́двигом до́брым подвиза́тися проти́ву ко́зней диа́вольских и вся́каго греха́; умоли́те Го́спода Сил, да, прости́в нам согреше́ния на́ша, поми́лует по вели́цей Свое́й ми́лости и сподо́бит вку́пе с ва́ми прославля́ти Его́ в Небе́снем Ца́рствии, я́ко Ми́лостиваго и Человеколюби́ваго Бо́га на́шего, Отца́, и Сы́на, и Свята́го Ду́ха, ны́не и при́сно, и во ве́ки веко́в. Ами́нь.

*Утверждена Священным Синодом Русской Православной Церкви
25.12.2012 (журнал № 162).*